**אסף הראל** (נולד ב-9 באפריל 1972) הוא תסריטאי, במאי, מוזיקאי, שחקן ופובליציסט ישראלי, לשעבר חבר מועצת העיר תל אביב.

בין השנים 2019–2021 שימש כאחד מסגניו של ראש עיריית תל אביב, רון חולדאי. הראל פוטר והוחלף תפקידו לאחר שסיעתו, "אנחנו העיר", הצביעה נגד התקציב המוניציפלי לשנת 2021, על אף שהראל עצמו נותר בקואליציה העירונית כחבר מועצה רגיל, לאחר שהצביע בעד התקציב.

ביוגרפיה
--------

הראל הוא בנם של חבר הכנסת לשעבר מטעם המערך אהרון הראל (במקור: אהרן גרבוז) ושל סופרת הילדים נירה הראל לבית רוטשטין. הוא אחיינם של איש התרבות אלון גרבוז והצייר יאיר גרבוז.

עד גיל 15, עת עבר לתל אביב, התגורר עם משפחתו בגבעת שמואל. את שנות התיכון עשה בבית הספר תלמה ילין ולאחר מכן התגייס לתיאטרון צה"ל. בעת שירותו הצבאי החל לכתוב במקומון "תל אביב" ולאחר שהשתחרר מהשירות הצבאי כתב ב"מעריב אמריקה", והתקדם שם עד לתפקיד העורך. בעת שהותו בארצות הברית החל להופיע במועדוני סטנד-אפ, ועם חזרתו ארצה המשיך להופיע גם בישראל.

החל ללמוד אדריכלות, אולם עזב את לימודיו. פנה לטלוויזיה ויצר את הסדרה "שוטטות", שבה שיחק, כתב וביים בשתי העונות שלה בערוץ 2 יחד עם ארז בן הרוש ואורי גוטליב.

קריירה
------

לאחר מכן היה אחד משלושת כותבי התסריט (יחד עם ירון ניסקי ודורון צור) והבמאי של סדרת הטלוויזיה המצוירת "מ.ק.22". הראל גם ביים ויצר יחד עם אחיו, המפיק אמיר הראל, את התוכנית התיעודית "הפרשה" על העסק הביש, אשר שודרה בערוץ 8.

בספטמבר 2004 החל להנחות מדי לילה את תוכנית האירוח "כל לילה עם אסף הראל" (שצור וניסקי היו הכותבים הראשיים שלה) בערוץ 10. במהלך ארבע תוכניות השמיע הראל מספר התבטאויות והציג מספר קטעים על חברת הכנסת רוחמה אברהם. אברהם טענה שמדובר בנקמה על תלונה שהגישה לרשות השנייה נגד התכנית, והגישה נגד הראל וערוץ 10 תביעת דיבה. בעקבות התביעה נאלצו הראל וערוץ 10 לשלם לאברהם 120 אלף ש"ח. התוכנית ירדה מהמסך במרץ 2005, לאחר עונה אחת.

בשנת 2007 שיחק הראל בסדרה "מסודרים" שיצר עם מולי שגב. הדמות אותה שיחק היא גיא, הבחור השקול והמופנם מבין ארבעה חברים, אשר מכרו את חברת הסטארט-אפ שלהם ב-217 מיליון דולר. בשנת 2009 עלתה עונה שנייה לסדרה.

בשנת 2010 הנחה הראל את תוכנית התרבות "דיבור חדיש" בערוץ 8 לצד מירי חנוך. התוכנית ירדה לאחר עונה אחת.

בשנת 2012 ביים את העונה הראשונה של הסדרה "הפרלמנט" בערוץ 2 וב-2014 את העונה השנייה שזיכתה אותו בפרס הסדרה הקומית הטובה ביותר ובפרס הבימוי בטקס פרסי הטלוויזיה ה-12 של האקדמיה הישראלית לקולנוע וטלוויזיה.

בשנת 2014, לאחר כעשור בתחום הטלוויזיה, החליט הראל לעבור לעולם הסטארטפים והקים אפליקציית וידאו בשם ג'ובי (Jovie) המאפשרת לאנשים לצלם עצמם בתוך מערכונים וקטעים מסצנות מוכרות ובכך ליצור סרטוני וידאו קצרים משולבי תוכן. הראל כיהן כמנכ"ל החברה עד סגירתה.

בינואר 2016 שב להגיש תוכנית לייט-נייט יומית בערוץ 10 בשם "לילה טוב עם אסף הראל". ביולי 2016 הרשות השנייה פתחה בהליך הפרה נגד ערוץ 10, בשל מערכון בתוכניתו של הראל שבו חזרו על המילים "כי יוני מת, כי יוני מת" על יוני נתניהו, במסגרת מערכון ביקורתי נגד ראש הממשלה בנימין נתניהו. הראל עצמו הבהיר למחרת כי לא התכוון כלל ללעוג ליוני נתניהו אלא רק להביע ביקורת כלפי אחיו. ב-21 ביולי המשיך הראל בביקורת בוטה נגד נתניהו וכינה אותו "אפס" ו"מוכר אשליות". בגין זה ובעקבות תלונות צופים נפתח הליך הפרה נוסף. בנובמבר 2016 חזרה התוכנית לעונה שנייה למשך מספר חודשים עד שירדה סופית מן המסך בפברואר 2017.

במאי 2017 החל להגיש את פינת הסאטירה המצולמת "המונולוג" באתר "הארץ". בינואר 2018 חשף במסגרת "המונולוג" כי הוטרד מינית על ידי המנצח מנחם נבנהויז במהלך לימודיו בתלמה ילין, וחשף סיפורים דומים של בוגרים נוספים של בית הספר.

ב-2017 שיחק ב"אלישע", קומדיית מצבים ששודרה בערוץ הילדים בכיכובו של יובל סמו.

ב-7 באוגוסט 2018 הודיע הראל כי יתמודד על ראשות עיריית תל אביב. בבחירות הגיע למקום השלישי, אחרי רון חולדאי ואסף זמיר, עם כ-12% מהקולות. רשימתו, "אנחנו העיר", זכתה בכ-4 מנדטים בבחירות למועצת העיר. בהמשך, מונה לסגנו של ראש העירייה, רון חולדאי – אך הראל פוטר מתפקידו בתחילת 2021 – בעקבות הצבעת הסיעה נגד התקציב העירוני.

חיים אישיים
-----------

היה בזוגיות בשנים 2005–2012 עם העיתונאית דפנה לוסטיג, ולהם בת משותפת. כיום בזוגיות עם מיה, ולהם שני ילדים משותפים. מתגוררים בתל אביב.

קישורים חיצוניים
----------------

ויקישיתוף מדיה וקבצים בנושא **אסף הראל** בוויקישיתוף
* 

* אתר האינטרנט הרשמי של אסף הראל
* אסף הראל, ברשת החברתית אקס (טוויטר)

* אסף הראל, ברשת החברתית אינסטגרם

* אסף הראל, סרטונים בערוץ היוטיוב

* אסף הראל, במיזם "אישים" לתיעוד היצירה הישראלית

* אסף הראל, במסד הנתונים הקולנועיים IMDb (באנגלית)
* עמית נבון, קלימרו, באתר nrg‏, 31 בדצמבר 2004
* יותם שווימר, החירות, כפי שסיפרתי לילדיי, באתר nrg‏, 7 באפריל 2009
* בר חיון, סוף רע, הכל טוב, באתר הארץ, 27 באפריל 2009
* יוני בינרט, ערב חדש, באתר nrg‏, 14 בינואר 2010
* גילי איזיקוביץ, דברים שאסף הראל למד משאולי, באתר הארץ, 3 באוגוסט 2012
* קטע קול קובי מידן, ‏"אנשים בלילה" עם אסף הראל, באתר iCast‏, 10 ביוני 2013
* נבו זיו, משמר הלילה, באתר ynet, 17 ביוני 2016
* עמית קלינג, ‏ראש האופוזיציה: אסף הראל הוא האיש הכי דווקאיסט על המסך. ריאיון, באתר "Time Out ישראל", 27 ביולי 2016
* שגיא בן נון‏, אסף הראל: להערכתי העונה השלישית של "הפרלמנט" תקרה, באתר וואלה!‏, 17 בנובמבר 2016
* עדי סמריאס, ‏לקראת הבחירות לעירייה: אסף הראל עונה על השאלות שלכם, באתר "Time Out ישראל", 1 באוגוסט 2018
* אתר למנויים בלבד  רז שכניק, חטיבת הראל, באתר "ידיעות אחרונות", 10 באוקטובר 2018
* גיא פרחי, ‏אסף הראל: "חייבת להיות אלטרנטיבה שתגרום לחולדאי להזיע", באתר "Time Out ישראל", 24 באוקטובר 2018
* אתר למנויים בלבד הילו גלזר, פיזרתי סיסמאות, לא העמקתי בדברים: אסף הראל מסביר את המהפך שעבר, באתר הארץ, 19 בפברואר 2020
* אסף הראל (1972-), דף שער בספרייה הלאומית

הערות שוליים
------------

1. ↑  יונתן כיתאין, ‏הליך הפרה נגד ערוץ 10 בגין מערכון של אסף הראל על יוני נתניהו, באתר גלובס, 12 ביולי 2016
2. ↑  יונתן כיתאין, ‏עוד הליך הפרה נגד ערוץ 10: אסף הראל כינה את נתניהו "אפס", באתר גלובס, 21 ביולי 2016.
3. ↑  מאמרי אסף הראל, באתר "הארץ"
4. ↑  איתי בלומנטל, אסף הראל יתמודד על ראשות עיריית תל אביב, באתר ynet, 7 באוגוסט 2018

|  |  |  |
| --- | --- | --- |
| **הקודם**:**2006 - תמר מרום ("אמא'לה")** | **פרס האקדמיה לטלוויזיה - התסריט הטוב ביותר בסדרה קומית 2007 - אסף הראל, דוד ליפשיץ, איתי רייכר, בני בשן, דניאל נקסטרד וערן זרחוביץ' ("מסודרים")** | **הבא**:**2008 - יעל פוליאקוב ועומר תדמור ("הכל דבש")** |

|  |  |  |
| --- | --- | --- |
| **הקודם**:**2013 - שי קפון ("עבודה ערבית")** | **פרס האקדמיה לטלוויזיה - הבימוי הטוב ביותר בסדרה קומית  2014 - אסף הראל ("הפרלמנט")** | **הבא**:**2015 - ליאור שפר ודוד אופק ("להרוג את הסבתא")** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308294705171
* LCCN: no2012122686
* VIAF: 97573272
* WorldCat: lccn-no2012122686

 |